P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh opatrenia Národnej banky Slovenska z ... 2026 č. .../2026, ktorým sa mení a dopĺňa opatrenie Národnej banky Slovenska zo 7. októbra 2025 č. 7/2025, ktorým sa ustanovuje spôsob preukazovania splnenia podmienok na udelenie povolenia na vykonávanie poisťovacej činnosti a na udelenie povolenia na vykonávanie zaisťovacej činnosti pre subjekty, na ktoré sa nebude uplatňovať osobitný režim (ďalej len ,,návrh opatrenia“).


2. Základné ciele a tézy právnej úpravy:
Cieľom návrhu opatrenia je jeho aktualizácia v súvislosti s pripravovanou novelou zákona č. 39/2015 Z. z. o poisťovníctve a o zmene a doplnení niektorých zákonov (ďalej len „zákon o poisťovníctve“).
Potreba upraviť opatrenie Národnej banky Slovenska č. 7/2025 vznikla v súvislosti s potrebou transpozície smernice Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ (ďalej len ,,smernica Solvency II Review“), konkrétne jej bodu 7, a s ňou súvisiacou pripravovanou novelou zákona o poisťovníctve, ktorá navrhuje doplnenie osobitného splnomocňovacieho ustanovenia pre Národnú banku Slovenska na vydanie opatrenia o spôsobe preukázania splnenia podmienok na zmenu povolenia (navrhovaný § 13 ods. 5 zákona o poisťovníctve).
Navrhované zmeny reflektujú rozšírenie požiadaviek na obsah obchodno-finančného plánu predkladaného v konaní o udelení povolenia podľa § 7 ods. 2 písm. i), § 9 ods. 2 písm. i) a navrhovaného § 10 ods. 2 písm. h) (pôvodné písm. g)) zákona o poisťovníctve podľa bodu 7 smernice Solvency II Review a zároveň ustanovujú spôsob preukazovania splnenia podmienok pri zmene povolenia na vykonávanie poisťovacej alebo zaisťovacej činnosti.


3. Zhodnotenie súčasného stavu:
Opatrenie Národnej banky Slovenska č. 7/2025 ustanovuje spôsob preukazovania splnenia podmienok na udelenie povolenia na vykonávanie poisťovacej činnosti a na udelenie povolenia na vykonávanie zaisťovacej činnosti pre subjekty, na ktoré sa nebude uplatňovať osobitný režim, avšak v nadväznosti na potrebu transpozície smernice Solvency II Review a s tým súvisiacu pripravovanú novelu zákona o poisťovníctve vznikla potreba doplniť a spresniť právnu úpravu obsiahnutú v tomto opatrení v rozsahu uvedenom v bode 2 tejto predbežnej informácie. Navrhovaná úprava zabezpečí súlad vykonávacieho právneho predpisu s pripravovanými zmenami zákona o poisťovníctve a prispeje k jednoznačnejšiemu a efektívnejšiemu uplatňovaniu požiadaviek v povoľovacích konaniach v oblasti poisťovníctva.


4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 


Kontaktné údaje:
Národná banka Slovenska 
Úsek dohľadu a ochrany finančného spotrebiteľa
Odbor dohľadu nad poisťovníctvom a dôchodkovým sporením
Imricha Karvaša 1
813 25 Bratislava
email: oznamopk@nbs.sk

5. Predpokladaný termín začatia pripomienkového konania:
október 2026
